Diari Oficial de la Generalitat Valenciana


Sumari del DOGV 9641, del 17-07-2023 (2023/7369)

RESOLUCIÓ de 15 de maig de 2023, del president de Institut Valencià de Competitivitat Empresarial (IVACE), per la qual s'instrumenta la concessió de subvenció nominativa al Centre Europeu d'Empreses i Innovació d'Elx, per a donar suport a la coordinació del mapa de l'emprenedoria valenciana cap a un ecosistema innovador, diversificat i eficient.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9641

Data del DOGV
:   17-07-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/7369


Data del document
:   15-05-2023

Organisme emissor
:   Institut Valencià de Competitivitat Empresarial

Tipus de document
:   Resolució

Descriptors 

:   * Institut Valencià de Competitivitat Empresarial
    * ajuda pública

RESOLUCIÓ de 15 de maig de 2023, del president de Institut Valencià de Competitivitat Empresarial (IVACE), per la qual s'instrumenta la concessió de subvenció nominativa al Centre Europeu d'Empreses i Innovació d'Elx, per a donar suport a la coordinació del mapa de l'emprenedoria valenciana cap a un ecosistema innovador, diversificat i eficient. [2023/7369]  
Primer. L'article 22 de la Llei 38/2003, de 17 de novembre, general de subvencions, disposa, en l'apartat 2.a la possibilitat de concedir, de manera directa, les subvencions previstes nominativament en els pressupostos generals de l'Estat, de les comunitats autònomes o de les entitats locals, en els termes recollits en els convenis i en la normativa reguladora d'aquestes subvencions. De conformitat amb aquest article, la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, recull en l'article 168 la previsió de concessió directa d'aquelles subvencions previstes nominativament en la Llei de pressupostos de la Generalitat.  
  
Segon. L'IVACE, entitat de dret públic adscrita a la Conselleria d'Economia Sostenible, Sectors Productius, Comerç i Treball, desenvolupa la seua activitat amb la finalitat que l'economia de la Comunitat Valenciana se sustente fonamentalment en activitats liderades per empreses globals i competitives, alhora que sostenibles i solidàries, al voltant de les quals es generen uns serveis que, amb un ús intensiu del coneixement, li afigen encara més valor i aprofiten eficientment les condicions del nostre entorn per a aconseguir el benestar comú i la qualitat de vida de la ciutadania de la Comunitat Valenciana.  
  
La millora competitiva del teixit empresarial de la Comunitat Valenciana se sustenta en la consolidació de noves iniciatives empresarials amb alt potencial de creixement i el reforçament d'aquells projectes empresarials consolidats que, en una estratègia de permanent atenció al mercat i als avanços en la ciència i en la tecnologia, promouen la diversificació econòmica, amb una atenció específica a la denominada 'economia verda', les microempreses, els projectes empresarials promoguts per dones, i les noves empreses de base tecnològica o innovadores.  
  
Tercer. El Centre Europeu d'Empreses i Innovació d'Elx (d'ara endavant CEEI Elx), és una entitat sense ànim lucratiu que va ser constituïda el 12 de juliol de 1990, i té entre les seues finalitats estatutàries la d'impulsar la creació de noves empreses, especialment aquelles de caràcter innovador o diversificador, i fomentar noves línies d'activitat innovadores o diversificadores en les empreses existents dins del teixit industrial, potenciant d'aquesta manera la competitivitat i la creació d'ocupació.  
Quart. El Consell, en la reunió del 16 de desembre de 2016, va acordar fer patent que la Xarxa CEEI constitueix una eina clau de les polítiques públiques de la Generalitat, per a impulsar la diversificació empresarial i la innovació del teixit empresarial i industrial de la Comunitat Valenciana, així com per a la creació d'ocupació sostenible i l'increment de la competitivitat i l'emprenedoria.  
Cinqué. En el pressupost de l'IVACE per a 2023, aprovat per la Llei 9/2021, de 30 de desembre, de pressupostos de la Generalitat per a l'exercici 2023, consta una línia nominativa distribuïda a favor dels centres europeus d'empreses i innovació de la Comunitat Valenciana (codi S0523000), que té per finalitat «Donar suport a la coordinació del mapa de l'emprenedoria valenciana cap a un ecosistema innovador, diversificat i eficient, i la creació i el creixement de noves empreses innovadores a través d'accions de suport i promoció de la cooperació empresarial», i en la qual figura el CEEI Elx com a entitat beneficiària per import de 500.000 euros.  
La línia de subvenció «S0523000 Entitats de suport a l'emprenedoria innovadora a la Comunitat Valenciana» es troba inclosa en el Pla estratègic de subvencions de la Conselleria d'Economia Sostenible, Sectors Productius, Comerç i Treball i els seus organismes públics.  
  
Sisé. Prèviament a aquesta resolució s'ha aplicat el que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Unió Europea dels projectes de la Generalitat, dirigits a establir, concedir o modificar ajudes públiques.  
Seté. En compliment del que es disposa en la Llei 1/2022, de 13 d'abril, de la Generalitat, de transparència i bon govern de la Comunitat Valenciana, els nous conjunts de dades que es generen per la formalització i el desenvolupament de la subvenció atorgada en virtut d'aquesta resolució es disposaran, sempre que siga possible, com a conjunt de dades obertes.  
Tenint en compte l'exposat més amunt, fent ús de les competències assignades en el Decret 4/2013, de 4 de gener, pel qual s'aprova el Reglament d'organització i funcionament de l'Institut Valencià de Competitivitat Empresarial (IVACE) i de conformitat amb el que es preveu en l'article 168.1.A de la Llei 1/2015, de 6 de febrer, resolc:  
  
Primer. Objecte  
La present resolució té per objecte regular la concessió d'una ajuda d'entre les previstes per a per a donar suport a la coordinació del mapa de l'emprenedoria valenciana cap a un ecosistema innovador, diversificat i eficient, i la creació i el creixement de noves empreses innovadores a través d'accions de suport i promoció de la cooperació empresarial, la qual cosa constitueix una concessió de subvenció en els termes previstos en l'article 22.2 de la Llei 38/2003, de 17 de novembre, general de subvencions. En execució de l'article 168.1.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, la subvenció es canalitzarà a través d'aquesta resolució, que servirà de base reguladora de la concessió.  
  
  
Segon. Entitat beneficiària  
L'entitat beneficiària de la subvenció és el CEEI Elx, amb CIF núm. O01072929.  
  
Tercer. Activitat subvencionada  
Les activitats que se subvencionen mitjançant aquesta resolució s'agrupen en dues línies d'actuació complementàries:  
Línia 1: identificació de necessitats i accions de resposta a nivell territorial en matèria d'emprenedoria innovadora  
1.1. Disseny i posada en marxa d'una estratègia de difusió d'oportunitats territorials.  
1.1.1. Disseny d'una estratègia de difusió de les oportunitats recopilades i publicades en Emprenemjunts amb la intenció d'aconseguir propostes de solució i implementació per part d'entitats, pimes i emprenedors.  
1.1.2. Difusió d'accions de benchmarking entre els agents de l'ecosistema d'emprenedoria innovadora de la Comunitat Valenciana mitjançant la identificació de les millors pràctiques desenvolupades en altres ecosistemes per a donar suport a la recuperació d'empreses innovadores.  
1.1.3. Accions específiques de dinamització a través de reunions grupals/individuals amb agents del territori  
1.2. Disseny i posada en marxa d'accions resposta a les necessitats empresarials territorials  
1.2.1. Disseny i desenvolupament d'accions relacionades amb les necessitats identificades i implementació d'oportunitats detectades pels Grups de Treball que sol·liciten aquest desenvolupament.  
1.2.2. Desenvolupament d'accions de reforç sobre les aplicacions de les eines BIKCEEI amb els agents de l'ecosistema (4 accions).  
1.2.3. Organització i celebració d'esdeveniments Focus Pime i Emprenedoria:  
- Focus Pime i Emprenedoria Comunitat Valenciana, en col·laboració amb CEEI Castelló.  
- Focus Pime i Emprenedoria territorials i sectorials (2 esdeveniments).  
- Fòrums Emprenedoria amb Talent / Fòrums Créixer Innovant (2 sessions).  
1.2.4. Programa d'enfortiment d'agents de l'ecosistema valencià d'emprenedoria:  
- Organització de l'IV congrés d'agents.  
- Organització i celebració del cicle d'entrevistes en web «Parlem amb...» (8 entrevistes).  
1.3. Actualització i millora de plataformes de suport a l'ecosistema emprenedor de la Comunitat Valenciana  
1.3.1. Mapa Entitats i Serveis a l'Emprenedoria de Comunitat Valenciana  
1.3.2. Actualització i millora de les plataformes web.  
Línia 2: SOMMOS CONNECTA: Programa d'impuls a la recuperació de les empreses innovadores  
2.1. Mapa de cooperació  
2.1.1. Actualització i incorporació de empreses tractores, innovadores i cooperadores incloses en el mapa conforme als criteris ja establits. Aprofundir en la informació i caracterització de les empreses del mapa.  
  
2.1.2. Accions de comunicació per a difondre i promocionar el mapa.  
2.1.3. Analitzar formes per a la integració del mapa de cooperació amb el mapa d'ecosistema d'emprenedoria.  
2.2. Dinamització de SOMMOS CONNECTA  
2.2.1. Dissenyar i implementar un pla de comunicació i difusió per a donar a conéixer la plataforma, a través d'una imatge integral de SOMMOS CONNECTA.  
2.2.2. Realització de reunions / entrevistes exploratòries amb les empreses integrants que permeten identificar de manera clara les seues capacitats i necessitats tecnològiques i innovadores presents i futures acompanyant-les en el procés d'identificació d'aquestes amb la finalitat de generar un entorn proactiu cap a la cooperació. S'utilitzaran aquestes reunions per al desenvolupament bottom up i la incorporació de possibles millores en la plataforma (20 sessions).  
2.2.3. Desenvolupament d'actuacions d'Innovació Oberta CV Innova i altres similars, a través d'una versió evolucionada de la metodologia, que afavorisca la connexió i col·laboració entre empreses a través de reptes i solucions, permetent la seua aplicació de forma més generalitzada i per part d'un major rang de tipologies d'empreses (15 reptes).  
2.2.4. Agents SOMMOS CONNECTA: identificació d'agents de l'ecosistema susceptibles d'aplicar en els seus àmbits d'actuació la metodologia CV INNOVA, desenvolupant per a ells accions de capacitació i suport (5 agents).  
2.2.5. Desenvolupament del projecte HUB TERRITORIAL. Desenvolupament d'escenaris per a oportunitats territorials.  
2.3. Actualització i millora de l'espai web SOMMOS CONNECTA  
2.3.1. Millorar el disseny i la usabilitat de la plataforma per a facilitar la connectivitat entre els integrants del mapa de cooperació integrant, si fora necessari, altres plataformes ja desenvolupades i testades.  
2.3.2. Dotar de continguts d'interés a la plataforma: notícies, articles, convocatòries, benchmarking…  
2.3.3. Anàlisi i creació d'un espai web de col·laboració integrada en la pròpia plataforma, per a intercanvi d'informació, contacte, etc…, entre les empreses presents en la plataforma, que permeta la interacció de les empreses, per a poder desenvolupar processos de cooperació col·laborativa, de manera autònoma, sense acompanyament. Implantació de funcionalitats que permeten el mesurament de la interacció de les empreses.  
Així mateix, es consideren finançables les activitats de gestió i coordinació que es relacionen a continuació, amb l'objectiu de garantir l'eficàcia i eficiència en l'execució de les activitats incloses en les línies assenyalades anteriorment:  
- Assignació i gestió dels recursos necessaris per al desenvolupament de les activitats subvencionades  
- Seguiment i avaluació contínua del pla de treball. Gestió d'incidències  
- Gestió de la documentació de les activitats subvencionades  
  
Quart. Costos subvencionables  
Per al desenvolupament de les activitats que se subvencionen mitjançant aquesta resolució, es consideren com a subvencionables les següents despeses amb les limitacions que a continuació s'estableixen:  
a) Recursos humans (personal propi)  
Despeses de personal propi. Aquestes despeses podran ser imputades íntegrament quan aquest personal es dedique íntegrament a les activitats subvencionades, o bé parcialment en funció de la dedicació horària efectiva respecte al total d'hores treballades. S'estableix un cost/hora de 40 euros com a màxim imputable pel personal propi justificat.  
b) Altres despeses directament relacionades amb les activitats subvencionades, imputades en exclusiva a aquestes i que es vinculen inequívocament a aquestes.  
Així mateix, s'inclou en aquest concepte el cost de la realització de l'informe d'auditoria sobre els comptes justificatius de la despesa.  
c) Despeses indirectes consistents en despeses generals de funcionament i de personal propi de gestió i administració imputables a la realització del projecte. Aquestes despeses podran imputar-se a un tipus fix de fins al 25 % dels costos directes subvencionables. S'estableix un cost hora de 40 euros com a màxim imputable per al personal que es considera per al càlcul dels costos indirectes.  
El càlcul es documentarà adequadament segons el model de certificat de despeses indirectes indicat en el resolc 7.b  
En cap cas es consideraran despeses subvencionables els impostos indirectes quan siguen susceptibles de recuperació o compensació ni els impostos sobre la renda.  
La data de les factures justificatives de la despesa realitzada ha d'estar compresa dins del termini d'execució, entre l'1 de gener de 2023 i el 31 de desembre de 2023, tots dos inclosos. No obstant això, la despesa derivada de l'informe d'auditoria podrà realitzar-se i pagar-se dins del termini de justificació que finalitza el 16 de febrer de 2024.  
  
Cinqué. Aportació econòmica  
L'IVACE, a l'empara d'aquesta resolució, destinarà una subvenció de 500.000 euros al CEEI Elx durant l'exercici 2023, a càrrec de la línia nominativa distribuïda a favor dels centres europeus d'empreses innovadores de la Comunitat Valenciana (S0523000) en el capítol 7 (Transferències de capital), per a desenvolupar les activitats indicades en el resolc tercer, segons la distribució pressupostària per línia d'actuació i concepte de despesa que s'indica a continuació:  
  
Línia d'activitat Personal (€) Altres despeses (€) Indirectes (€) Total (€)  
Gestió i coordinació 19.653,15 1.815,00 4.053,19 25.521,34  
Línia 1 78.700,36 37.390,00 21.917,65 013.449,21  
Línia 2 247.037,07 36.000,00 53.433,70 639.732,45  
Total 345.390,58 75.205,00 79.404,63 958.074,00  
  
  
Aquesta distribució podrà ser modificada, tant per concepte de despesa com per línia d'activitat, sempre que no s'altere la naturalesa de les activitats previstes i es presente a l'IVACE, per part del CEEI Elx, en data anterior a la data límit per a la justificació de les activitats, una sol·licitud de modificació que haurà de ser aprovada per l'IVACE.  
  
Es podrà admetre, sense autorització prèvia i expressa de l'IVACE, fins a un 30 % de disminució en la justificació dels costos de «Personal» o «Altres despeses», compensable amb increments en aqueixes mateixes categories de costos, sempre que no s'altere la naturalesa de les activitats subvencionades i no s'incremente en més d'un 30 % la subvenció concedida en qualsevol d'aquests costos. No s'admetran, per tant, compensacions entre les categories de «Personal» o «Altres despeses» i «Costos indirectes».  
L'import total de l'ajuda d'IVACE en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos públics o privats, supere el cost de l'activitat subvencionada.  
  
Sisé. Òrgan gestor  
Correspondrà a l'Àrea d'Instituts Tecnològics i CEEI de l'IVACE la gestió i control de la present ajuda.  
  
Seté. Obligacions del CEEI Elx  
Constitueixen obligacions essencials del CEEI Elx utilitzar la subvenció per a desenvolupar durant l'exercici 2023 les activitats previstes en el resolc tercer, acreditar la seua realització davant l'IVACE, i complir les condicions i la resta d'obligacions establides en aquesta resolució en la forma descrita a continuació:  
a) Realització de les activitats:  
CEEI Elx haurà de realitzar les activitats objecte de la subvenció de manera que es complisca la finalitat d'aquestes.  
La realització de les despeses que comporten les activitats deuran en tot cas respectar les prescripcions contingudes en l'article 31 de la Llei 38/2003, general de subvencions, entre aquestes la de la petició de tres ofertes prèviament a la contracció de les despeses a partir dels límits econòmics allí previstos.  
CEEI Elx es compromet a mantindre amb l'IVACE les reunions que segons el parer d'aquesta entitat resulten necessàries per al seguiment del desenvolupament de les activitats subvencionades i la seua adequació a les condicions previstes en aquesta resolució.  
b) Justificació de la realització de les activitats:  
CEEI Elx haurà d'acreditar la realització de les activitats subvencionades presentant davant l'IVACE, de manera telemàtica a través de la web de l'IVACE, la documentació que s'indica a continuació en la data límit de 16 de febrer de 2024:  
- Una memòria d'actuació justificativa de les activitats realitzades i dels resultats obtinguts.  
- Una memòria econòmica abreujada justificativa del cost de les activitats realitzades, que contindrà una relació detallada de les despeses incorregudes per a la realització de l'activitat subvencionada. Els documents originals acreditatius de la despesa i del pagament quedaran en poder del CEEI Elx, a la disposició dels òrgans de comprovació i control, i aquest haurà d'indicar el lloc de custòdia i depòsit de la documentació original.  
- Un informe de l'empresa auditora que audita els comptes anuals del CEEI Elx amb el contingut que assenyala l'Ordre EHA/1434/2007, de 17 de març, segons el model d'informe que figura en l'apartat final de l'ordre esmentada.  
- La documentació referida a 2022 que s'indica a continuació, validada per l'empresa auditora dels comptes anuals de l'entitat beneficiària, seguint els models disponibles en la web de l'IVACE:  
· Balanç i compte de pèrdues i guanys desagregada per activitats d'utilitat econòmica i no econòmica.  
· Certificació de separació d'ingressos i despeses per activitats  
· Certificat de despeses indirectes  
A l'efecte de justificació, es considerarà que la despesa subvencionada s'ha realitzat sempre que haja sigut totalment pagada entre l'1 de gener de 2023 i la data límit de justificació, i sempre que haja sigut abonat en els terminis de pagament previstos en la normativa sectorial que li siga aplicable o, en defecte d'això, en els establits en la Llei 3/2004, de 29 de desembre, per la qual s'estableixen mesures de lluita contra la morositat en les operacions comercials.  
La justificació de l'ajuda es realitzarà en la forma definida en les instruccions de justificació aprovades per la Direcció General de l'IVACE i que seran publicades en la web de l'IVACE http://www.ivace.es.  
  
c) A més de les que es deriven d'aquesta resolució, seran altres obligacions les indicades a continuació:  
c.1) Executar un pla de difusió de les activitats subvencionades; en aquest sentit, s'hauran de justificar documentalment a l'IVACE totes les accions de comunicació previstes en les seues diferents fases de desenvolupament, inclosa la difusió dels resultats en suports físics o electrònics. Dins del pla de difusió dels resultats de les activitats subvencionades s'haurà de crear un accés públic a través de la web de l'entitat beneficiària on es puga accedir als resultats detallats d'aquestes.  
  
c.2) Inserir en el material divulgatiu relacionat amb la difusió de les activitats subvencionades el logotip d'IVACE disponible en http://www.ivace.es.  
c.3) Complir amb les seues obligacions fiscals i amb la Seguretat Social de manera que quede acreditada aquesta circumstància no sols en el moment previ a la concessió de la subvenció sinó també en el de reconeixement de l'obligació amb l'entitat beneficiària per part de l'IVACE, en els termes establits en la normativa vigent en la matèria.  
c.4) Conservar els documents justificatius de les despeses corresponents a l'activitat subvencionada durant un període mínim de cinc anys.  
  
c.5) Distingir amb claredat entre les activitats econòmiques realitzades i les activitats de caràcter no econòmic, separant clarament el finançament d'aquestes i imputant els costos correctament a una activitat o a una altra.  
c.6) Disposar de llibres comptables i registres diligenciats i altres documents degudament auditats en els termes exigits per la legislació mercantil, així com els estats comptables.  
c.7) Actualitzar qualsevol documentació presentada que haja tingut alguna modificació.  
c.8) Respondre de la veracitat dels documents aportats.  
c.9) Comunicar altres ajudes públiques o privades que haja obtingut o sol·licitat per als costos subvencionats en aquesta resolució.  
c.10) Complir les obligacions de publicitat activa recollides en el capítol II del títol I de la Llei 19/2013, de 9 de desembre.  
Aquesta publicitat es realitzarà a través de la pàgina web de l'entitat, o bé a través de la plataforma TEP - Transparència Entitats Privades, de GVAOberta, a la qual es pot accedir en gvaoberta.gva.es/tep. Aquesta informació s'haurà de publicar a partir de l'any següent a aquell en el qual s'hagen superat els llindars establits, i haurà de mantindre's publicada durant almenys quatre anys naturals.  
L'entitat beneficiària està obligada a subministrar a IVACE, previ requeriment, tota la informació que siga necessària per al compliment per aquesta de les obligacions previstes en la llei de transparència, en el termini de 15 dies hàbils des del requeriment.  
  
Huité. Pagament de la subvenció  
El pagament de la subvenció concedida es realitzarà una vegada presentada davant l'IVACE la documentació justificativa de les activitats subvencionades i després de la seua comprovació per l'IVACE. No obstant això, amb sol·licitud prèvia de la beneficiària, l'IVACE podrà procedir al pagament anticipat de l'ajuda de fins al 90 % de la subvenció concedida.  
De conformitat amb el que es preveu en l'article 44.6 de la Llei 9/2022, de 30 de desembre, de pressupostos de la Generalitat per a l'exercici 2023, no serà necessària la presentació de garanties amb caràcter previ als pagaments anticipats.  
  
Nové. Control i verificació  
Tant l'entitat beneficiària com aquelles altres persones o entitats relacionades amb l'objecte de la subvenció, hauran de sotmetre's a les actuacions de comprovació, verificació i control financer de l'activitat subvencionada efectuades tant per l'IVACE com per qualsevol òrgan de la Generalitat, i facilitar en tot moment aquella informació que se sol·licite en l'exercici d'aquestes actuacions, i especialment posar a disposició la totalitat de documents necessaris per a una pista d'auditoria adequada.  
Les verificacions abordaran els aspectes administratius, financers, tècnics i físics, d'acord amb el Pla de Control aprovat a aquest efecte per la Direcció General de l'IVACE.  
L'entitat beneficiària haurà de mantindre un comportament antifrau i col·laborar amb qualsevol altra administració per a evitar comportaments fraudulents en la societat. En cas que qualsevol persona tinguera coneixement de fets que pogueren ser constitutius de frau o irregularitat relacionats amb les ajudes previstes en la present resolució podrà posar-los en coneixement a través del canal habilitat a aquest efecte per l'Oficina Nacional de Coordinació Antifrau en l'adreça web: https://www.igae.pap.hacienda.gob.es/sitios/igae/es-es/snca/paginas/inicio.aspx i de la bústia Control antifrau del portal de l'IVACE: http://www.ivace.es.  
  
  
Deu. Minoració i revocació de l'ajuda. Reintegrament  
L'incompliment per l'entitat beneficiària de qualsevol de les obligacions establides en aquesta resolució podrà donar lloc a la minoració o a la revocació de la subvenció en funció de les circumstàncies ocorregudes i d'una valoració d'aquestes, i es delega en la Direcció General de l'IVACE la seua resolució. En el cas que la subvenció haja sigut ja pagada, l'entitat beneficiària haurà de procedir al reintegrament de la quantitat percebuda juntament amb els interessos de demora des del moment del pagament de la subvenció en la forma prevista en la legislació sobre subvencions.  
La presentació extemporània de la justificació, sense que s'haguera sol·licitat i concedit pròrroga expressa i en termini, donarà lloc a la incoació d'un procediment per a deixar sense efecte l'acte de concessió de la subvenció. En tot cas es garantirà el dret de l'audiència de l'interessat.  
El falsejament o l'ocultació de dades i documents, pel fet que afecten substancialment la concessió i lliurament de fons públics, donarà lloc a l'exigència de responsabilitats tant en l'ordre administratiu com en el jurisdiccional competent.  
  
Onze. Resolució d'incidències  
Es delega en la persona titular de l'Àrea d'Instituts Tecnològics i CEEI de l'IVACE la resolució de les incidències que es produïsquen excepte les resolucions relatives a les possibles minoracions o revocacions de la subvenció concedida que es deleguen en la Direcció General de l'IVACE.  
  
Dotze. Compatibilitat de les ajudes  
L'ajuda concedida serà compatible amb altres subvencions, ajudes, ingressos o recursos procedents de qualssevol administracions o ens públics o privats nacionals, de la Unió Europea o d'organismes internacionals, i concedits per a la mateixa finalitat prevista en la present resolució. Aquesta compatibilitat estarà condicionada al fet que l'import de les ajudes, aïlladament o en concurrència amb unes altres, no supere el cost de l'activitat subvencionada, tot això de conformitat amb l'article 65.3.c del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol, i l'article 168.1.A apartat c de la Llei 1/2015, de 6 de febrer, de la Generalitat, d'hisenda, del sector públic instrumental i de subvencions.  
  
Tretze. Règim jurídic aplicable  
Aquestes subvencions es regiran, a més de pel que es disposa en aquesta resolució, per la Llei 38/2003, de 17 de novembre, general de subvencions, i pel reglament de l'esmentada llei, aprovat pel Reial decret 887/2006, de 21 de juliol, així com pel que es disposa en la Llei 1/2015, de 6 de febrer, de la Generalitat, d'hisenda pública, del sector públic empresarial i de subvencions, i per les altres normes de dret administratiu que siguen aplicables.  
  
  
Catorze. Tractament de dades de caràcter personal  
1. L'acceptació d'aquesta ajuda comportarà el tractament de dades de caràcter personal de les persones sol·licitants per part de l'IVACE, que serà la responsable del tractament, el qual es realitzarà amb l'exclusiva finalitat de gestionar l'ajuda conforme al que s'estableix en la present resolució, en la Llei 38/2003, de 17 de novembre, general de subvencions i la seua normativa de desplegament i, supletòriament, en la Llei 39/2015, d'1 d'octubre, del procediment administratiu comú de les administracions públiques.  
2. Les dades personals recollides procediran de la documentació presentada per l'entitat interessada o pel seu representant; es podrà accedir en la següent adreça web al Registre d'activitats de tractament http://cindi.gva.es/documents/680368486/898803119/RATGEN004.pdf.  
  
3. Les persones a què es refereix la present resolució tenen els següents drets:  
a) A sol·licitar l'accés a les seues dades personals, la rectificació o supressió d'aquestes, la limitació del seu tractament o a oposar-se a aquest, i per a exercir els drets hauran de presentar un escrit davant la Sotssecretaria de la Conselleria d'Economia Sostenible, Sectors Productius, Comerç i Treball. Haurà d'especificar quin d'aquests drets sol·licita siga satisfet i, si no autoritza l'obtenció de dades d'identitat de la persona sol·licitant o, si és el cas, de la persona representant legal, haurà d'aportar la corresponent documentació acreditativa de la identitat i representació. També podrà exercir els seus drets de manera telemàtica a través del següent enllaç: http://www.gva.es/es/proc19970  
  
b) Reclamació davant l'Agència Espanyola de Protecció de Dades  
Si les persones interessades entenen que s'han vist perjudicades pel tractament o en l'exercici dels seus drets, poden presentar una reclamació davant l'Agència Espanyola de Protecció de Dades a través de la seu electrònica accessible a través de la pàgina web https://www.aepd.es/  
  
c) Delegat/da de protecció de dades  
En tot cas, les persones sol·licitants podran contactar amb el/la delegat/da de protecció de dades de la Generalitat Valenciana a través de:  
Adreça electrònica: pcf@kbc.bt  
Adreça postal: passeig Albereda, 16 - 46996 València  
d) Més informació de protecció de dades  
https://www.gva.es/downloads/publicados/pr/texto\_informacion\_adicional.pdf  
  
Quinze. Verificació de dades  
1. D'acord amb el que s'estableix en la disposició addicional huitena de la Llei orgànica 3/2018, de 5 de desembre, de protecció de dades personals i garantia dels drets digitals i en l'article 4 de la Llei 40/2015, d'1 d'octubre, de règim jurídic del sector públic, l'òrgan gestor podrà verificar aquelles dades manifestades per les persones interessades amb la finalitat de comprovar l'exactitud d'aquestes.  
  
2. La potestat de verificació inclou verificar la identitat de la persona sol·licitant o, si és el cas, del seu representant legal i consultar les següents dades que consten en la Base de dades nacional de subvencions (BDNS): les subvencions i ajudes que li han sigut concedides, incloses aquelles a les quals se'ls aplica la regla de minimis, i que la persona sol·licitant no està inhabilitada per a percebre subvencions.  
  
Setze. Comunicació de l'ajuda a la Comissió Europea  
La subvenció contemplada en aquesta resolució no es considera ajuda d'estat en virtut de l'article 3 del Decret 128/2017, de 29 de setembre, del Consell, pel qual es regula el procediment de notificació i comunicació a la Unió Europea dels projectes de la Generalitat, dirigits a establir, concedir o modificar ajudes públiques, i no requereix notificació prèvia per no complir els requisits de l'article 107 del Tractat de Funcionament de la Unió Europea, en concret, per anar destinada a activitats de caràcter no econòmic i, per tant, no suposar un avantatge econòmic que puga comportar una possibilitat de falsejament de la competència que afecte els interessos comercials entre estats membres.  
  
  
Desset. Efectes  
Aquesta resolució produirà efectes a partir de l'endemà de la seua notificació a l'entitat beneficiària.  
  
Contra aquesta resolució, que esgota la via administrativa, es podrà interposar un recurs potestatiu de reposició davant la presidència de l'IVACE en el termini d'un mes a comptar des de l'endemà de la publicació, o bé directament un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació, de conformitat amb el que s'estableix en la Llei 29/1998, de 13 de juliol, reguladora de la jurisdicció contenciosa administrativa.  
  
València, 15 de maig de 2023.- El president de l'IVACE: Rafael Climent González.